Vesa Surenkin

Vesa Surenkin (s. 15. tammikuuta 1965 Helsinki) on suomalainen entinen jääkiekkoilija ja nykyinen jääkiekkovalmentaja. Surenkinin rooli oli isokokoinen peruspakki, joka ei liiemmin kunnostanut pisteiden teossa. Surenkin aloitti liigauransa HIFK:n riveissä kaudella 1984–1985. Seuraavalle kaudelle hän siirtyi Kanadan yliopistosarjaan McGill Universityn joukkueeseen. Vuoden yliopistokiekkoilun jälkeen hän siirtyi IHL:aan Indianapolis Checkersin joukkueeseen. Kahden vuoden Pohjois-Amerikan kierroksen jälkeen Surenkin palasi Eurooppaan Ruotsin neljännelle sarjatasolle Borås HC:n joukkueeseen. Boråsissa Surenkin teki peräti yhdeksän maalia ja 16 tehopistettä, mikä oli uran ylivoimaisesti suurin saldo. Boråsissa pelatun kauden jälkeen Surenkin palasi kolmeksi vuodeksi HIFK:n riveihin ja sen jälkeen pelasi vielä yhden kauden I divisioonassa Vantaa HT:n riveissä ja päätti sitten uransa. Liigauran saldoksi jäi 105 ottelua neljällä kaudella ja niissä viisi maalia ja 12 tehopistettä.
Valmennusura.
Kauden 1999–2000 alussa Surenkin aloitti HIFK:n U20-joukkueen päävalmentajana ja toimi siinä tehtävässä kahden kauden ajan.
Kaudelle 2001–2002 Surenkin siirtyi apuvalmentajan rooliin, päätehtävän ollessa Viron jääkiekkojoukkueen päävalmentajan tehtävä Divisioona 2:n MM-turnauksessa.
Kaudelle 2002–2003 Viro nousi sarjaporrasta ylemmäksi ja Surenkin keskittyi vain sen valmennukseen.
Kauden 2003–2004 Surenkin toimi Latvian liigassa Metalurgs Liepajan päävalmentajana. Surenkinin johdolla Liepaja sijoittui sarjassa kolmanneksi.
Kaudella 2004–2005 Surenkin toimi Mestiksessä HC Salamoiden päävalmentajana.
Kaudella 2005–2006 Surenkin toimi SM-liigassa Jokereiden apuvalmentajana.
Kauden 2006–2007 alussa Surenkin toimi KHL:ssa Lokomotiv Jaroslavlin apuvalmentajana, mutta hänet erotettiin tammikuussa 2007.
Kauden 2007–2008 hän toimi Ruotsin 1. divisioonassa Boråsin päävalmentajana.
Kauden 2008–2009 Surenkin aloitti Italiassa Pontebban päävalmentajana, mutta siirtyi kesken kauden Itävaltaan Dornbirner EC:n päävalmentajaksi.
Kaudella 2009–2010 Surenkin korvasi kesken kauden Ari Kokkosen RoKin päävalmentajana. 
Kauden 2010–2011 Surenkin aloitti Itävallassa ATSE Grazin päävalmentajana, mutta hänet erotettiin helmikuussa. Loppukauden Surenkin toimi Suomen III divisioonassa BeWe Sportin päävalmentajana. Surenkinin valmennuksessa joukkue nousi seuraavalle kaudelle II divisioonaan ja Surenkin jatkoi joukkueen päävalmentajana.
Kaudella 2013–2014 Surenkin toimi Tunisian jääkiekkomaajoukkueen päävalmentajana.
Kaudella 2014–2015 Surenkin sai pestin Kazakstaniin Arlan Kokshetaun päävalmentajaksi joukkueen päädyttyä marraskuussa vaihtamaan valmentajaa.
Kaudella 2015–2016 Surenkin valmensi Latviassa Tukums HASC -joukkuetta ja toimi sen ohella Turkin jääkiekkomaajoukkueen apuvalmentajana. Tämän jälkeen Surenkin piti muutaman vuoden taukoa valmentamisesta. 
Kaudella 2019–2020 hän palasi KooKoon U16 joukkueen apuvalmentajaksi.
Kauden 2020–2021 alussa Surenkin aloitti kaksivuotisella sopimuksella Mikkelin Jukureiden apuvalmentajana, mutta pesti päättyi potkuihin jo lokakuussa 2022.
Kauden 2024–2025 alussa Surenkin solmi valmennussopimuksen Italian Serie B:n HC Alleghen kanssa.